סמל כוחות האוויר של פיקוד דרום
**חיל האוויר ה-12 של ארצות הברית** (באנגלית: **Twelfth Air Force**) הוא הכוח האווירי של פיקוד דרום של ארצות הברית (AFSOUTH).

מפקדת חיל האוויר ממוקמת בבסיס דייוויס מונת'ן שבאריזונה ולו שלוחות קדמיות בקוראסאו, בהונדורס, בפוארטו ריקו ובמפרץ גואנטנמו.

היסטוריה
--------

חיל האוויר ה-12 הוקם במטרה לסייע לכוחות בעלות הברית לקראת "מבצע לפיד", הפלישה לצפון-מערב אפריקה. מפקדת החיל התמקמה בבאולינג פילד שבוושינגטון די. סי. ושלוחה קדמית הוקמה באנגליה. מפקדו הראשון היה בריגדיר גנרל ג'יימס דוליטל ועד להעברת חיל האוויר לאנגליה הוא כפוף לחיל האוויר השמיני בפיקודו של מייג'ור גנרל קרל ספאץ. בספטמבר 1942 עבר חיל האוויר לאנגליה והפך לעצמאי. החיל השתתף במערכה בצפון אפריקה ובזירה האיטלקית ובדרום צרפת. במהלך המלחמה ערך החיל 430,681 גיחות, הטיל 217,156 טון פצצות והשמיד 2,857 מטוסי אויב. בתום המערכה באירופה, פורק החיל ב-31 באוגוסט 1945. 

ב-17 במאי 1946 הוקם חיל האוויר מחדש כחלק מהפיקוד הטקטי האווירי. החיל צויד במטוסי סילון מדגם לוקהיד F-80 שוטינג סטאר והתמקם בקליפורניה. בדצמבר 1948 הועבר החיל לבסיס חיל האוויר ברוקס בטקסס תחת הפיקוד הקונטיננטלי של חיל האוויר והיה אחראי לכשירות כוחות המילואים של חיל האוויר בטקסס, ארקנסו, לואיזיאנה, אוקלהומה וניו מקסיקו. ביוני 1950 פורק החיל.

בינואר 1951 הופעל חיל האוויר ה-12 מחדש, הפעם במסגרת פיקוד כוחות האוויר של ארצות הברית באירופה ונאט"ו בויסבאדן שבגרמניה המערבית. באפריל 1953 עבר החיל לבסיס רמשטיין בגרמניה. בינואר 1958 חזר החיל לארצות הברית ותחת אחריות הפיקוד הטקטי, והתמקם בבסיס חיל האוויר ג'יימס קונלי בטקסס. בתקופת המשבר במצרי טאיוואן ב-1958 נשלחו כוחות חיל האוויר לפריסה מהירה באזור. בתקופת מלחמת וייטנאם סיפק חיל האוויר ה-12 יחד עם חיל האוויר התשיעי את מרב הכוח האווירי הטקטי למבצעים בדרום-מזרח אסיה. ב-1968 עבר החיל לבסיס ברגסטרום בטקסס. ב-1983 השתתף חיל האוויר ב"מבצע זעם דחוף" (הפלישה לגרנדה).

בינואר 1987 קיבל החיל גם את המשימה להוות את הכוח האווירי של פיקוד דרום של ארצות הברית. במסגרת זו נטל חלק בפלישה האמריקאית לפנמה. ב-1992 עבר החיל לאחריות פיקוד הקרב ובאותה שנה עבר לבסיס חיל האוויר דייוויס-מונת'ן באריזונה. ב-1994 השתתף בהתערבות הצבאית בהאיטי. ב-2010 סייע החיל במאמצים ההומינטרים בעקבות רעידת האדמה בהאיטי. 

משימות החיל כללו ארגון ואימון כוחות פיקוד הקרב במערב ארצות הברית. באוגוסט 2020 עברו יחידות הפיקוד לאחריות חיל האוויר ה-15, וחיל האוויר ה-12 נותר כמפקדת הכוח האווירי של פיקוד הדרום.

קישורים חיצוניים
----------------

ויקישיתוף מדיה וקבצים בנושא **חיל האוויר ה-12 של ארצות הברית** בוויקישיתוף
* אתר חיל האוויר ה-12

| חיל האוויר של ארצות הברית |
| --- |
| מחלקת חיל האוויר | מזכיר חיל האוויר • ראש מטה חיל האוויר |  |
| פיקודים מרכזיים | פיקוד הקרב • פיקוד החינוך והאימונים • פיקוד התקיפה הגלובלית • פיקוד הציוד • פיקוד המילואים • פיקוד המבצעים המיוחדים • פיקוד התובלה • פיקוד מרכז • כוחות האוויר באירופה ובאפריקה • פיקוד האוקיינוס השקט • פיקוד דרום •המשמר הלאומי |
| חילות אוויר | חיל האוויר הראשון • חיל האוויר השני • חיל האוויר השלישי • חיל האוויר הרביעי • חיל האוויר החמישי • חיל האוויר השביעי • חיל האוויר השמיני • חיל האוויר התשיעי • חיל האוויר העשירי • חיל האוויר ה-11 • חיל האוויר ה-12 • חיל האוויר ה-15 • חיל האוויר ה-16 • חיל האוויר ה-18 • חיל האוויר ה-19 • חיל האוויר ה-20 • חיל האוויר ה-22 |
| יחידות היסטוריות | חילות האוויר של צבא ארצות הברית • הגיס האווירי של צבא ארצות הברית • פיקוד האוויר האסטרטגי • פיקוד האוויר הטקטי • חיל האוויר השישי • חיל האוויר ה-13 • חיל האוויר ה-14 • חיל האוויר ה-17 • חיל האוויר ה-21 • חיל האוויר ה-23 • חיל האוויר ה-24 • חיל האוויר ה-25 • פיקוד החלל |